Direktiva Sveta

z dne 20. maja 1975

o približevanju zakonodaje držav članic v zvezi z električnimi priključki na kolesnih kmetijskih ali gozdarskih traktorjih za svetlobne in svetlobno-signalne naprave na orodjih, strojih ali priklopnih vozilih, namenjenih kmetijstvu ali gozdarstvu

(75/323/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker se tehnične zahteve, po katerih morajo biti traktorji v skladu z nacionalno zakonodajo, med drugim nanašajo na električne priključke za svetlobne in svetlobno-signalne naprave na orodjih, strojih ali priklopnih vozilih;

ker so te zahteve v posameznih državah članicah različne; ker je zato potrebno, da vse države članice bodisi poleg svojih obstoječih pravil ali namesto njih sprejmejo enake zahteve, zlasti da bi bilo tako mogoče uvesti postopek EGS-homologacije, ki je bil predmet Direktive Sveta 74/150/EGS [3] z dne 4. marca 1974 o približevanju zakonodaj držav članic o homologaciji kolesnih kmetijskih ali gozdarskih traktorjev, ki jo je treba uporabiti za vsak tip traktorja;

ker naj bi bile tehnične zahteve tiste, ki jih je sprejela Mednarodna organizacija za standardizacijo v svojem priporočilu ISO R/1724 – Električni spoji za vozila s 6 ali 12V električno opremo (Prva izdaja, april 1970),

SPREJEL NASLEDNJO DIREKTIVO:

Člen 1

1. "Kmetijski ali gozdarski traktor" pomeni katero koli motorno vozilo, opremljeno s kolesi ali gosenicami, ki ima najmanj dve osi, njegova glavna funkcija pa je njegova vlečna moč in je posebej zasnovano za vleko, potiskanje, prevažanje ali pogon določenih orodij, strojev ali priklopnih vozil, namenjenih kmetijski ali gozdarski uporabi. Lahko je opremljeno za prevoz tovora in potnikov.

2. Ta direktiva se uporablja le za traktorje, določene v prejšnjem odstavku, ki so opremljeni s pnevmatikami in imajo dve osi ter največjo konstrukcijsko določeno hitrost med 6 in 25 kilometri na uro.

Člen 2

Nobena država članica ne sme zavrniti EGS-homologacije ali nacionalne homologacije za traktor zaradi vzrokov v zvezi z električnimi priključki za svetlobne in svetlobno-signalne naprave na orodjih, strojih ali priklopnih vozilih, če je traktor opremljen z električnimi priključkom, ki izpolnjuje zahteve, določene v Prilogi.

Člen 3

Nobena država članica ne sme zavrniti registracije ali prepovedati prodaje ali začetka uporabe traktorjev zaradi vzrokov v zvezi z električnimi priključki za svetlobne in svetlobno-signalne naprave na orodjih, strojih ali priklopnih vozilih, če so traktorji opremljeni z električnimi priključki, ki izpolnjujejo zahteve, določene v Prilogi.

Člen 4

Spremembe, potrebne za prilagajanje zahtev Priloge tehničnemu napredku, se sprejmejo v skladu s postopkom, določenim v členu 13 Direktive 74/150/EGS.

Člen 5

1. Države članice sprejmejo predpise, potrebne za uskladitev s to direktivo, v osemnajstih mesecih po njeni notifikaciji. O tem takoj obvestijo Komisijo.

2. Države članice zagotovijo, da se besedila temeljnih predpisov nacionalne zakonodaje, sprejetih na področju, ki ga ureja ta direktiva, predložijo Komisiji.

Člen 6

Ta direktiva je naslovljena na države članice.

V Bruslju, 20. maja 1975

Za Svet

Predsednik

R. Ryan

[1] UL C 160, 18.12.1969, str. 29.

[2] UL C 48, 16.4.1969, str. 21.

[3] UL L 84, 28.3.1974, str. 10.

--------------------------------------------------

PRILOGA

Traktor mora biti opremljen s fiksno vtičnico s sedmimi kontakti v skladu s priporočilom ISO R/1724, prva izdaja, april 1970, ki upošteva 12-voltno napajanje z električno energijo svetlobnih in svetlobno-signalnih naprav na orodjih, strojih in priklopnih vozilih, namenjenih kmetijski ali gozdarski uporabi.

--------------------------------------------------